01看電視

林桂鄉

我八歲彼年，大伯厝裡買一台彩色電視機。阮一陣囡仔歡喜甲𧿳𧿳跳，七早八早就等佇門口埕貓貓看。哇！遮爾大台的電視，和我欲平懸，兩扇門挩開，閣有光iànn-iànn閣金爍爍的玻璃鏡。實在是庄跤倯，干焦「看」電視，厝邊頭尾，親情五十就若親像咧放送大條新聞，鬧熱滾滾。

暗時，大伯兜五坪大的客廳，袂輸電影院，大人囡仔就𤲍幾若十人。八點檔的連續劇『星星知我心』，逐家看甲目屎流目屎滴。劇情若有輕鬆快樂的時，逐家就呵咾天公伯仔有目睭，感覺真安慰。毋過，無論劇情悲傷抑是歡喜，會當看電視是遐爾希罕的代誌，逐个人攏有淡薄仔享受幸福的滋味。逐日若是煞戲，戲尾總是緊張刺激唌人想欲知影紲落去會按怎，阮就閣開始期待明仔載的戲齣。逐暗八點進前，囡仔的功課一定攏先寫好勢，厝裡碗箸百面嘛已經洗清氣矣。片頭歌曲猶未開始唱，大大細細椅頭仔就攢好勢，同齊來分享一點鐘久的連續劇。痟電視的程度甚至佇日常生活的時時刻刻攏熱怫怫，咧討論劇中的人物，若親像是捌甲有賰的厝邊隔壁。

因為阮阿爸是屘仔囝，娶某慢、生囝慢、儉錢自然嘛較慢，所以阮兜有才調買電視的時間就慢人幾若年。阿爸買第一台電視，拄好赴著全臺灣咧痟布袋戲的彼站。逐工中晝時，小學十二點下課，欲轉去厝差不多攏著愛行三、四公里路遐遠，毋過，所有的囡仔絕對會佇十二點半進前到厝食晝，做人爸母的攏袂煩惱，無人會驚去四界摸飛，因為比別人減看就真厭氣。我認真看布袋戲的程度，到今每一個角色、每一條歌曲，攏閣清清楚楚記踮頭殼內底，無法度放袂記。

比起彼當陣，這个時代看電視實在有夠利便，網路、數位電視、手機仔隨時拍開就有節目，連續劇一擺幾十集做一睏看甲透，毋免期待下回分解，毋免閣等明仔載才收看。當年布袋戲收視率97趴的奇蹟嘛無可能閣有囉！以早看電視會當共幾若家縛縛做一伙，這馬看電視是隨人看，逐个看伊家己愛看的，想欲閣開講跋感情嘛講無話矣。